
J. W. Goethe és K. Ph. Moritz itáliai tapasztalatai. Egyezések és különbségek 

Dolgozatom témája Johann Wolfgang von Goethe (1749-1832) és Karl Philipp Moritz (1756-1793) itáliai utazásának összehasonlítása. Az elemzés első sorban a szerzők itáliai úti leírásai (J. W. Goethe: Itáliai utazás; K. Ph. Moritz: Egy német utazó Itáliában 1786 és 1788 között), illetve az Itáliából küldött leveleik alapján készült.
Az összehasonlítás kiindulópontjául a két szerző eltérő szemléletmódja szolgált, ami ténylegesen befolyásolta a befogadást, az utazásról, Itáliáról alkotott képüket. A dolgozatban ezen szemléleti eltérések okait, megnyilvánulási pontjait és következményeit vizsgálom. A szisztematikus leírás érdekében három fő részre osztottam a dolgozatot. Az első fejezet az útnak indulással, annak közvetlen előzményeivel és körülményeivel fogalakozik, a második behatóan vizsgálja a konkrét itáliai tartózkodást. Végül a harmadik fejezet szól a hazatérést követő változásokról, illetve tartalmaz egy, az utazási naplók tudományos megítélését vizsgáló kitekintést. Annak érdekében, hogy egy átfogó képet kaphassunk a fennálló hasonlóságokról és különbségekről, minél több szempontú elemzésre törekedtem. Bemutatásra kerülnek például az itáliai életkörülmények, a szerzők pénzügyi helyzete, a mindennapokkal szembeni tudatosan képviselt nézetrendszerük, a társadalmi kapcsolataik illetve önképzésük módjai. Az úti írások emellett összehasonlításra kerülnek stilisztikai sajátosságaik mentén, ezen sajátosságok nézet- és megítélésbeli eltéréseket közvetítő funkciójában.
Az összehasonlítás során megmutatkozott, hogy a szemléletbeli koncepciók nagymértékben meghatározzák a tényleges tapasztalatok alakulását. Ez, és a munkámban alapvetően közvetített utazó attitűdök inspirációként szolgálhatnak szokások és szemléletek átgondolására a jelenkori utazásokra vonatkozólag.
 



